ຫຼາຍ​ສິບ​ຄົນ ເສຍ​ຊີ​ວິດ ແລະ​ບາດ​ເຈັບ ໃນ​ເຫດ​ລະ​ເບີດ ຢູ່ນະ​ຄອນ​ຫຼວງກາ​ບູ​ລ
ການ​ໂຈມ​ຕີ 2 ຄັ້ງ ແມ່ນ​ອ້າງ​ເອົາ ຄວາມ​ຮັບ​ຜິດ​ຊອບ ໂດຍ​ເຄືອ​ຂ່າຍ ຂອງ​ກຸ່ມ​ລັດ​ອິ​ສ​ລາມ ແລະ​ການ​ໂຈມ​ຕີ ເທື່ອ​ທີ​ສາມ ແມ່ນ​ອ້າງ​ເອົາ ຄວາມ​ຮັບ​ຜິດ​ຊອບ ໂດຍ​ກຸ່ມ​ຕາ​ລີ​ບານ.
ມີການໂຈມຕີຫຼາຍໆຄັ້ງຢູ່ອັຟການິສຖານໃນວັນພະຫັດວານນີ້ ຊຶ່ງເຮັດໃຫ້ຢ່າງໜ້ອຍ 58 ຄົນເສຍຊີວິດ ຮວມທັງກຳລັງຮັກສາຄວາມສະຫງົບອັຟການິສຖານ 38 ຄົນ ໃນຂະນະທີ່ປະທານເສນາທິການຮ່ວມຂອງສະຫະລັດ ພົບປະກັບເຈົ້າໜ້າທີ່ອັຟການິສຖານ ການວາງລະເບີດ 3 ຄັ້ງ ແມ່ນແນເປົ້າໝາຍໃສ່ນະຄອນຫຼວງກາບູລ ໂຄສົກຂອງກະຊວງພາຍໃນອັຟການິສຖານ ທ່ານນາສຣາດ ຣາຮີມີ ກ່າວວ່າ ການໂຈມຕີດ້ວຍລະເບີດສະຫຼະຊີບ ທີ່ໃຊ້ລົດຈັກ ແມ່ນແນເປົ້າໝາຍໃສ່ລົດຕູ້ນ້ອຍຄັນນຶ່ງ ທີ່ມີເຈົ້າໜ້າທີ່ຂອງກະຊວງບໍ່ແຮ່ແລະນ້ຳມັນ ພວມເດີນທາງໄປເຮັດວຽກໃນຕອນເຊົ້າວັນພະຫັດວານນີ້ ເຫດລະເບີດດັ່ງກ່າວໄດ້ສັງຫານຢ່າງໜ້ອຍ 11 ຄົນ ສ່ວນລະເບີດລູກທີສອງ ໄດ້ແຕກຂຶ້ນ ຢູ່ໃນບໍລິເວນທີ່ມີການໂຈມຕີເທື່ອທຳອິດ ເຫດລະເບີດເທື່ອທີສອງນັ້ນ ແມ່ນເຫັນກັນເລື້ອຍໆຢູ່ທີ່ນະຄອນຫຼວງກາບູລໃນໄລຍະຜ່ານມາ ຊຶ່ງໄດ້ສັງຫານພວກຮັບມືກັບເຫດການສຸກເສີນຊຸດທຳອິດແລະນັກຂ່າວທີ່ໄປເກັບກຳຂ່າວ ສ່ວນການໂຈມຕີດ້ວຍລະເບີດລົດ ແມ່ນມີຂຶ້ນຢູ່ທີ່ຖະໜົນ Jalalabad ໃນນະຄອນຫຼວງກາບູລ ບໍ່ເທົ່າໃດຊົ່ວໂມງໃນເວລາຕໍ່ມາ ໂທລະພາບທ້ອງຖິ່ນໄດ້ອອກຂ່າວພວກຍາດພີ່ນ້ອງທີ່ລໍຖ້າຢູ່ຂ້າງ ນອກໂຮງໝໍໃນຂະນະທີ່ພວກເຂົາເຈົ້າຊອກເບິ່ງພີ່ນ້ອງແລະສະມາຊິກຄອບຄົວເຂົາເຈົ້າ ເຄືອຂ່າຍຂອງກຸ່ມລັດອິສລາມໃນທ້ອງຖິ່ນໄດ້ອ້າງເອົາຄວາມຮັບຜິດຊອບໃນການໂຈມຕີ 2 ຄັ້ງຕໍ່ລົດຕູ້ນ້ອຍ ໃນຂະນະດຽວກັນ ກຸ່ມຕາລີບານອ້າງເອົາຄວາມຮັບຜິດຊອບໃນການໂຈມຕີຄັ້ງທີ 3 ຢູ່ນະຄອນຫຼວງກາບູລ ຊຶ່ງພວກເຂົາກ່າວອ້າງວ່າແນເປົ້າໝາຍໃສ່ “ພວກຮຸກຮານຕ່າງປະເທດ” ນັ້ນ ທວີດເຕີ້ຂອງທ້າວມູຈາຮີດ ໂຄສົກຂອງພວກຕາລີບານຂຽນວ່າ "ຜູ້ທີ່ຕ້ອງການເປັນວີລະຊົນສາສະໜາ (ທ້າວມູຮຳເໝັດ ກາບູລີ) ໄດ້ນຳໃຊ້ລົດລະເບີດ ໂຈມຕີຂະບວນລົດ ພວກຮຸກຮານຕ່າງປະເທດ ທີ່ຄຸ້ມສເປຊາຣີ ໃນນະຄອນຫຼວງກາບູລ ໃນເວລາເກົ້າໂມງ ມື້ເຊົ້ານີ້ ຊຶ່ງຍັງຜົນໃຫ້ລົດສອງຄັນ ຖືກທຳລາຍ ທະຫານຕ່າງປະເທດເກົ້າຄົນຖືກຂ້າຕາຍ " ເຫດລະເບີດດັ່ງກ່າວ ມີຂຶ້ນໃນຂະນະທີ່ປະທານເສນາທິການຮ່ວມກອງທັບສະຫະລັດ ນາຍພົນໂຈເຊັຟ ດັນຟອດ ພົບປະກັບປະທານາທິບໍດີອັຟການິສຖານ ທ່ານອາສຣາຟ ການີ ເພື່ອຫາລືກ່ຽວກັບສັນຕິພາບ ແລະສະຖຽນລະພາບ ຢູ່ໃນອັຟການິສຖານ